Zajac, Pavol, poslanec NR SR (2013-12-03):
Teraz by som sa rád dotkol hlavných ukazovateľov, ktoré, ktoré sú v tejto správe a ktoré oproti plánovaným ukazovateľom sú skoro všetky nižšie. A to je hrubý domáci rast, ktorý je nižší, ktorý je na úrovni 0,8 % a je nižší oproti plánovanému, ktorý bol na 2,1. Domáca, konečná domáca spotreba nižšia. Priemerná mesačná mzda nižšia. Zamestnanosť nižšia. Tu by som sa pozastavil pri tejto nezamestnanosti. Naozaj nezamestnanosť, ktorú ste si naplánovali, je v skutočnosti vyššia o 1,1 percenta. Naozaj to je vplyv tých zlých legislatívnych opatrení, ktoré ste zaviedli, keď ste prebrali krajinu v roku 2012. Veľmi dobre ste vedeli, že v Európskej únii je hospodárska kríza, a vy, ako napríklad podnikateľ, ste mohli vedieť, že v týchto ťažkých časoch sa majú skôr dane a odvody znižovať a nie zvyšovať, že to poškodí hospodárskemu rastu. Poškodilo to hospodárskemu rastu. Dneska v tejto správe za rok 2013 sa už tieto čísla aj začínajú ukazovať. A najviac to poškodilo zamestnanosť tým, že dneska máme vyššiu nezamestnanosť. Preto máte aj nižšie dane a nižšie odvody. Teraz mi dovoľte, aby som prešiel ku porovnaniu príjmov a výdavkov štátneho rozpočtu oproti plánu a dotkol sa niektorých oblastí. Začal som tým, že, čo sa týka príjmov, najväčší výpadok je v daňových príjmoch. Ten je na úrovni, zo septembra, túto správu máme zo septembra, na úrovni 426 mil. eur. Aj keď sme včera počuli, že tento výber daní, táto daňová prognóza, bude lepší zhruba o 150 mil., aj tak tento výpadok daní je na úrovni, keď to narýchlo spočítam, 350 mil. oproti tomu, čo ste si naplánovali. A toto ste si naplánovali vy sami. Odvodové príjmy. Samozrejme, že keď máme vyššiu nezamestnanosť, ktorá je spôsobená tým, že ste zaviedli všetky tie zlé legislatívne opatrenia, samozrejme, máme v štáte nižšie odvodové príjmy aj do Sociálnej poisťovne, aj do zdravotnej poisťovne. Čo sa týka príjmov, aj keď ste zaviedli dividendy, oproti tomu, čo ste si naplánovali, príjmy sú nižšie v dividendách o 94 mil. Ďalej, áno, je tam výpadok 130 mil., čo sa týka odpredaja, teda príjmy Telekomunikačného úradu. Nepodarilo sa odpredať frekvenciu a toto opatrenie, viem si predstaviť, že príde v ďalšom roku. Preto najviac aj spolu s kolegami kritizujeme tie daňové a odvodové výpadky, ktoré sú, pretože existujú jednorazové príjmy a výdavky a potom existujú systémové príjmy a výdavky. A dane a odvody patria k tým systémovým. Mobilný, teda frekvenciu pre mobilného operátora, ak nestihneme predať toho roku, predáme na budúci rok. To sa nám vráti. Preto najviac hovoríme o tých daniach a odvodoch. A takýto jednorazový príjem, ktorý je vyšší oproti rozpočtu, a to je vlastne jediný vyšší príjem, ktorý vidím v tabuľke oproti rozpočtu, je odpredaj núdzových zásob ropy. Ale uznajte sám, že je to jednorazový príjem vo výške 371 mil. Je to jednorazový príjem a ten vám vlastne zachránil tie výpadky, ktoré sme spomínali v daniach a odvodoch. Poďme k výdavkom. Dámy a páni, chcel by som vás informovať o tom, že najväčšiu úsporu, ktorá sa podarila vláde Roberta Fica v tomto roku, je na eurofondoch, na spolufinancovaní eurofondov. Vysvetlím to za chvíľu. V rozpočte boli naplánované príjmy z eurofondov vo výške 3,5 mld. eur. Podľa rozpočtu, ktorý máme už v laviciach, kde je to podrobne rozpísané v prílohe č. 2, je očakávaná skutočnosť príjmu z eurofondov, teda čerpania eurofondov vo výške 1,8 mld., to znamená spolufinancovanie eurofondov, ktoré je použité zo štátneho rozpočtu, bude oproti tomu, čo sa naplánovalo, nižšie o 402 mil. eur., 402 mil. eur usporíme vo výdavkoch štátneho rozpočtu tým, že nebudeme spolufinancovať eurofondy. No, viete, pán minister, opozícia veľmi často kritizuje vládu, aj vládu Roberta Fica za to, aby výdavky vlády boli znižované. Ale tento výdavok na spolufinancovaní eurofondov považujem za nešťastný. Za nešťastný pre Slovensko, pre občanov Slovenska. To znamená, že polovičku naplánovaných eurofondov, ktoré neminieme toho roku a nemusíme spolufinancovať vo výške 402 mil., je veľmi nešťastné, pretože veľmi dobre všetci ekonómovia vedia, že ak by sa nám podarilo zvýšiť čerpanosť tých eurofondov, tak by to pomohlo tej zamestnanosti, o ktorej som tu toľko rozprával, ktorá je problémom č. 1 na Slovensku, a pomohlo by to aj hospodárskemu rastu, tým firmám, ktoré by tieto eurofondy čerpali, a takto by nastal hospodársky rast. Pomohlo by to aj tým daniam, aj dani z príjmu. A sto percent som presvedčený o tom, že by sa to prejavilo na lepšom výbere DPH, pretože firmy, ktoré by takto čerpali eurofondy, by následne to fakturovali a fakturovali by aj DPH, ktorú by odviedli štátu. Preto o tom toľko hovorím, lebo takáto úspora vo výdavkoch je veľmi zlá. A dovoľte mi, keď som pri eurofondoch, aby som sa vyjadril aj k premiérovi Robertovi Ficovi, ktorý neustále na tlačových konferenciách sa k týmto eurofondom vracia a hovorí o tom, ako geniálne táto vláda čerpá eurofondy, a to je to klamstvo, na ktoré chcem poukázať, neustále hovorí o tom, ako vláda Ivety Radičovej a konkretizuje to na osobu bývalého ministra dopravy Jána Figeľa, ako nečerpali žiadne eurofondy. Dovoľte mi, aby som na rozdiel od premiéra Roberta Fica, ktorý túto demagógiu používa, používal exaktné čísla. Chcem vás informovať o tom, že vláda Roberta Fica v tomto roku 2013 plánuje vyčerpať eurofondy, ako som spomínal, vo výške 1,8 mld. eur. Vláda Ivety Radičovej čerpala eurofondy, skutočné čerpanie eurofondov v roku 2011 bolo vo výške 2 mld. 79 mil. Dámy a páni, vláda Ivety Radičovej v roku 2011 skutočne vyčerpala o 251 mil. eur viac ako vláda Roberta Fica v tomto roku. Veľmi rád používam čísla a nie demagógie tak ako Robert Fico, ktorý toto niekoľkokrát už opakoval na tlačových konferenciách, a ja začínam nadobúdať dojem, že sa drží hesla jedného socialistu z tridsiatych rokov minulého storočia, bol to národný socialista Joseph Goebbels, ktorý hovoril o tom, že stokrát opakovaná lož sa časom stane pravdou. Aj on túto demagógiu, že vláda Ivety Radičovej nečerpala, už zopakoval niekoľkokoľvekkrát a niektorí občania Slovenska pomaly tomu začínajú veriť. Ešte raz chcem informovať: 2 mld. 79 mil. vláda Ivety Radičovej, vláda Roberta Fica v roku 2013 1,8 mld. Ďalej, úspora na strane výdavkov je ďalšia, súvisí s otvorením druhého piliera. Áno, je vo výške 229 mil. oproti rozpočtu. Je to zase jednorazová úspora a je to podľa mňa znova zlá úspora na úkor budúcnosti. Naozaj tí ľudia, ktorí by boli zostali v druhom pilieri a boli by si sporili takto celý svoj život alebo časť svojho života, o niekoľko rokov, ak by išli do dôchodku, nemuseli by sa spoliehať na štát, ale mohli by sa čiastočne spoliehať na to, čo si tam nasporili za celý život alebo za niektoré roky. Takto vláda Roberta Fica si pomohla jednorazovo. Títo ľudia vystúpili z druhého piliera a to sa pozitívne prejavilo v štátnom rozpočte. Je tam definovaný dlh zdravotných poisťovní vo výške 100 mil. Som presvedčený o tom, že ten, kto tam napísal tú výšku 100 mil., to naozaj, to číslo, hodil iba tak zhruba. Môj odhad je, aj informácie ekonómov sú, že ten dlh zdravotných teda zariadení je vyšší. A čo sa týka úspory, negatívnej úspory, to znamená vyššie výdavky, tak tá je najvyššia pri územnej samospráve. Naozaj, územná samospráva má vyššie výdavky podľa tejto septembrovej správy oproti tomu, čo bolo zadefinované v rozpočte. Zase podľa novších správ sú tieto výdavky aj po rokovaniach s vládou nižšie. Tieto, tieto vyššie výdavky sú na úrovni 282 mil. eur. Tie sú v správe aj podrobne rozpísané, čoho sa konkrétne dotýkajú. Chcel by som končiť tým, že ten, kto robil túto správu, musel sa držať exaktne čísiel, lebo viacerí ekonómovia, aj politici z minulosti na Slovensku povedali, že čísla nepustia. A komentárov veľmi si nemohol dovoliť, lebo musel by sa vracať k tomu, čo som hovoril ja, že výsledok rozpočtu, toho vývoja rozpočtu v roku 2013 sa odvíja od tých zlý legislatívnych opatrení, ktoré vláda v roku 2012 už prijala. Ale predsa len ten, kto pripravoval túto správu, na strane 17 sa toho predsa len jemne dotkol a povedal alebo zadefinoval, že k zníženiu prognózy dane prispieva horší vývoj makroekonomickej základne a prehodnotenie vplyvu legislatívnych zmien a hlavne aktuálny pokles ziskovosti firiem. Takže som rád, že sme túto správu o vývoji v roku 2013 stihli prebrať pred rozpočtom na rok 2014, pretože ekonomika na Slovensku, hospodársky rast sa nikdy nevyvíja, firmy nefungujú od 1. januára, vývoj firiem a hospodárskeho rastu sa vždycky vyvíja kontinuálne, preto ten vývoj z roku 2012 sa nám prejavil v roku 2013 a prejaví sa nám aj v roku 2014. Prial by som občanom Slovenska, ak by sme dneska tu mohli hovoriť o lepších číslach, hlavne o tej nezamestnanosti, aby bola nižšia, aj o hospodárskom raste, ale na toto všetko sme upozorňovali aj pri rozpočte na rok 2013. Viacerí opoziční politici sme na toto poukazovali a niektorí sme aj roztrhali rozpočet, lebo tým prognózam, hlavne vo výbere daní a odvodov, sme ani vtedy už neverili, a dneska tu máte výsledok, ktorý ste si sami napísali. Ďakujem za pozornosť.